CELEX: 32020D1805
Language: sk
Date: 2020-11-27 00:00:00
Title: Rozhodnutie Komisie (EÚ) 2020/1805 z 27. novembra 2020, ktorým sa menia rozhodnutia 2014/350/EÚ a (EÚ) 2016/1349 a ktorým sa predlžuje obdobie platnosti ekologických kritérií udeľovania environmentálnej značky EÚ textilným výrobkom a obuvi, ako aj súvisiacich požiadaviek na posudzovanie a overovanie [oznámené pod číslom C(2020) 8152] (Text s významom pre EHP)

1.12.2020   
               
               
                  SK
               
               
                  Úradný vestník Európskej únie
               
               
                  L 402/89
               
            
         ROZHODNUTIE KOMISIE (EÚ) 2020/1805
         z 27. novembra 2020,
         ktorým sa menia rozhodnutia 2014/350/EÚ a (EÚ) 2016/1349 a ktorým sa predlžuje obdobie platnosti ekologických kritérií udeľovania environmentálnej značky EÚ textilným výrobkom a obuvi, ako aj súvisiacich požiadaviek na posudzovanie a overovanie
         
            
               [oznámené pod číslom C(2020) 8152]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
         po porade s Výborom Európskej únie pre environmentálne označovanie,
         keďže:
         
                     (1)
                  
                  
                     Platnosť ekologických kritérií udeľovania environmentálnej značky EÚ textilným výrobkom a súvisiacich požiadaviek na posudzovanie a overovanie stanovených v rozhodnutí Komisie 2014/350/EÚ (2) uplynie 5. decembra 2020.
                  
               
                     (2)
                  
                  
                     Platnosť ekologických kritérií udeľovania environmentálnej značky EÚ obuvi a súvisiacich požiadaviek na posudzovanie a overovanie stanovených v rozhodnutí Komisie (EÚ) 2016/1349 (3) uplynie 5. augusta 2022.
                  
               
                     (3)
                  
                  
                     V súlade so závermi kontroly vhodnosti environmentálnej značky EÚ z 30. júna 2017 (4) Komisia spolu s Výborom Európskej únie pre environmentálne označovanie posúdila pred návrhom na predĺženie platnosti značky relevantnosť každej skupiny produktov, ako aj relevantnosť a vhodnosť jej súčasných ekologických kritérií a súvisiacich požiadaviek na posudzovanie a overovanie. V tomto posúdení sa v prípade rozhodnutí 2014/350/EÚ a (EÚ) 2016/1349 potvrdila relevantnosť a vhodnosť skupín produktov, ako aj ich aktuálnych ekologických kritérií a súvisiacich požiadaviek na posudzovanie a overovanie.
                  
               
                     (4)
                  
                  
                     Okrem toho v súlade so závermi kontroly vhodnosti environmentálnej značky EÚ z 30. júna 2017 Komisia spolu s Výborom Európskej únie pre environmentálne označovanie navrhuje riešenia na zlepšenie synergií v jednotlivých skupinách produktov a intenzívnejšie využívanie environmentálnej značky EÚ vrátane zoskupovania úzko súvisiacich skupín produktov v opodstatnených prípadoch a zabezpečenia toho, aby sa v procese revízie venovala náležitá pozornosť koherentnosti medzi príslušnými politikami EÚ, právnymi predpismi a vedeckými dôkazmi.
                  
               
                     (5)
                  
                  
                     S cieľom ešte viac uľahčiť prechod na hospodárstvo s vyššou mierou obehovosti sa majú kritériá environmentálnej značky EÚ pre textilné výrobky a obuv zrevidovať v súlade s Novým akčným plánom pre obehové hospodárstvo – Za čistejšiu a konkurencieschopnejšiu Európu (5). Je preto vhodné predĺžiť platnosť kritérií environmentálnej značky EÚ stanovených v rozhodnutiach 2014/350/EÚ a (EÚ) 2016/1349 do rovnakého dátumu, aby mohla Komisia preskúmať obidve uvedené skupiny produktov spoločne a podľa možnosti ich zoskupiť.
                  
               
                     (6)
                  
                  
                     S cieľom poskytnúť potrebný čas na úplné dokončenie procesu revízie a ponúknuť spoľahlivú perspektívu, ktorá držiteľom súčasných a budúcich licencií umožní zachovať kontinuitu na trhu a výhody plynúce z environmentálnej značky EÚ pre ich výrobky, ktorým bola značka udelená, by sa obdobie platnosti súčasných kritérií pre textilné výrobky a obuv a súvisiacich požiadaviek na posudzovanie a overovanie malo predĺžiť do 31. decembra 2025.
                  
               
                     (7)
                  
                  
                     Rozhodnutia 2014/350/EÚ a (EÚ) 2016/1349 by sa preto mali zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného na základe článku 16 nariadenia (ES) č. 66/2010,
                  
               PRIJALA TOTO ROZHODNUTIE:
         
            Článok 1
            Článok 6 rozhodnutia 2014/350/EÚ sa nahrádza takto:
            
               
                  „Článok 6
                  Ekologické kritériá pre skupinu produktov „textilné výrobky“ a súvisiace požiadavky na posudzovanie a overovanie platia do 31. decembra 2025.“
               
            
         
         
            Článok 2
            Článok 4 rozhodnutia (EÚ) 2016/1349 sa nahrádza takto:
            
               
                  „Článok 4
                  Ekologické kritériá pre skupinu produktov „obuv“ a súvisiace požiadavky na posudzovanie a overovanie platia do 31. decembra 2025.“
               
            
         
         
            Článok 3
            Toto rozhodnutie je určené členským štátom.
         
         
            V Bruseli 27. novembra 2020
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 27, 30.1.2010, s. 1.
         
            (2)  Rozhodnutie Komisie 2014/350/EÚ z 5. júna 2014, ktorým sa stanovujú ekologické kritériá udeľovania environmentálnej značky EÚ textilným výrobkom (Ú. v. EÚ L 174, 13.6.2014, s. 45).
         
            (3)  Rozhodnutie Komisie (EÚ) 2016/1349 z 5. augusta 2016, ktorým sa stanovujú ekologické kritériá udeľovania environmentálnej značky EÚ obuvi (Ú. v. EÚ L 214, 9.8.2016, s. 16).
         
            (4)  Správa Komisie Európskemu parlamentu a Rade o revízii vykonávania nariadenia Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS) a nariadenia Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ [COM(2017) 355 final].
         
            (5)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov, Nový akčný plán EÚ pre obehové hospodárstvo Za čistejšiu a konkurencieschopnejšiu Európu [COM(2020) 98 final].